**Predkladacia správa**

Návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na základe Plánu legislatívnych úloh vlády SR na rok 2018.

Podľa plánu legislatívnych úloh je dôvodom na predloženie návrhu zákona zjednodušenie vybavovania elektronických podaní pri evidovaní vozidiel, čo vyplýva tiež z uznesenia vlády SR č. 327/2017 k návrhu opatrení na zlepšenie podnikateľského prostredia (bod B.8.). Evidenčný úkon s vozidlom urobený prostredníctvom elektronickej služby bude možné úplne dokončiť bez potreby osobnej návštevy dopravného inšpektorátu tým, že doklady vozidla a tabuľky s evidenčným číslom sa budú zasielať na adresu určenú prevádzkovateľom vozidla. V oblasti evidovania vozidiel sa navrhujú aj ďalšie čiastkové opatrenia, ktorým cieľom je zefektívniť a zlepšiť poskytovanie služieb evidencie vozidiel, napríklad vypustenie fyzického porovnávania údajov z dokladov s údajmi na vozidle, umožnenie vykonávania niektorých ďalších evidenčných úkonov na ktoromkoľvek dopravnom inšpektoráte alebo predĺženie platnosti zvláštnych evidenčných čísel.

Medzi najdôležitejšie zmeny v pravidlách cestnej premávky možno zaradiť úpravu parkovania na chodníku tak, aby nebolo možné jazdiť po chodníku, ale zaparkovať len na chodníku priľahlom k ceste, spresnenie zákazu používania mobilov a podobných zariadení počas vedenia vozidla, povinné vytváranie záchranárskej uličky pri kolónach na diaľnici alebo striedavé radenie („zipsovanie“) aj pri zbiehaní jazdných pruhov.

V časti o vodičských oprávneniach a vodičských preukazoch sa navrhuje zníženie veku na udelenie vodičského oprávnenia skupiny C (nákladné vozidlá) z 21 na 18 rokov a skupiny D (autobusy) z 24 na 21 rokov spôsobom a s obmedzeniami, ktoré vyplývajú z práva Európskej únie (transpozícia smernice 2018/645 – uznesenie vlády SR č. 469/2018). Predovšetkým pre mladých vodičov ako rizikovú skupinu sa zavádza obdoba skúšobnej doby (dva roky od udelenia vodičského oprávnenia skupiny B), v rámci ktorej sa po dvoch závažných priestupkoch alebo prekročeniach rýchlosti budú musieť podrobiť doškoľovaciemu kurzu v autoškole, rehabilitačnému programu u dopravného psychológa a preskúšaniu pravidiel na polícii.

V rámci objektívnej zodpovednosti držiteľa vozidla sa navrhuje zlepšiť vymožiteľnosť ukladaných sankcií tým, že ak nedôjde k úhrade pokuty v stanovenej lehote bude možné zadržať doklady od vozidla a tabuľky s evidenčným číslom. Tiež sa zavádza nový druh sankcie – blokové konanie o správnom delikte držiteľa vozidla spočívajúce v tom, že ak došlo v minulosti k porušeniu pravidiel s daným vozidlom (napríklad radar zaznamenal evidenčné číslo vozidla, ktoré prekročilo rýchlosť, ale nepodarilo sa zistiť držiteľa vozidla a jeho adresu) a policajt príde do kontaktu s daným vozidlom priamo na ceste, uloží rovnakú pokutu priamo na ceste vodičovi vozidla.

Okrem zákona o cestnej premávke sa upravuje aj zákon Slovenskej národnej rady č. 372/1990 Zb. o priestupkoch, v ktorom sa predovšetkým navrhuje zvýšenie pokuty za používanie mobilov a podobných zariadení počas vedenia vozidla.

Zlepšenie vymožiteľnosti pokuty za neuhradené mýto alebo diaľničnú známku obdobným spôsobom ako je tomu pri objektívnej zodpovednosti podľa zákona o cestnej premávke je predmetom novely zákona č. 474/2013 Z. z. o výbere mýta za užívanie vymedzených úsekov pozemných komunikácií a zákona č. 488/2013 Z. z. o diaľničnej známke.

Dátum účinnosti je navrhnutý s prihliadnutím na predpokladanú dĺžku legislatívneho procesu a tak, aby bol dostatok času na oboznámenie sa s novou právnou úpravou.

Návrh zákona nemá byť predmetom vnútrokomunitárneho pripomienkového konania.

Predpokladajú sa pozitívne vplyvy aj negatívne vplyvy na rozpočet verejnej správy, pozitívne vplyvy na podnikateľské prostredie, sociálne vplyvy, vplyvy na informatizáciu a na služby pre občana; vplyvy na životné prostredie a manželstvo, rodičovstvo a rodinu sa nepredpokladajú žiadne.

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná a s právom Európskej únie, ako aj s nálezmi Ústavného súdu Slovenskej republiky.